Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од Л. Т. од Скопје, поднесена против Министерството за образование - Државен просветен инспекторат, на 02.06.2026 година го донесе следното 
                                                                         Р Е Ш Е Н И Е
Жалбата изјавена од Л. Т. од Скопје, поднесена против Министерството за образование - Државен просветен инспекторат, заведена во архивата на Агенцијата за заштита на правото на слободен пристап до информациите од јавен карактер под бр.08-133 на 14.05.2026 година СЕ ОТФРЛА како недопуштена.
О Б Р А З Л О Ж Е Н И Е
Л. Т. од Скопје на 23.04.2026 година, поднела Барање за пристап до информации од јавен карактер до Министерството за образование - Државен просветен инспекторат, со кое побарала по е-маил да му се достави фотокопија или да изврши увид од следната информација:
„Записник од извршениот надзор и евентуални решенија од истиот; број и датум на налогот за надзор; вид на извршен надзор; кој сектор/одделение во ДПИ е надлежен и го спровел надзорот“.
Постапувајќи по наведеното Барање, Имателот на информации до Барателот доставил Решение бр.31-665/2 од 27.04.2026 година со кое Барањето на Барателот се уважува. Во Образложението е наведено: „...Ви ја доставува бараната информација и тоа: -Записник ИП1 бр.31-967 од 24.12.2025 година, од извршен вонреден инспекциски во ДСУРЦ „Партинија Зографски“ Скопје ... Согласно член 4 став 1 и 2 како и член 5 од Законот за заштита на личните податоци и член 6 став 2 од Законот за слободен пристап...“
Барателот на информации на 13.05.2026 година до Агенцијата поднесува Жалба, заведена во Агенцијата под бр.08-133 на 14.05.2026 година, во кое е наведено дека: „На ден 14.04.2026 гдина и на 23.04.2026 преку електронска пошта, до наведената институција поднесов Барање за пристап до информации од јавен карактер, со кое побарав доставување на документација и информации поврзани со спроведен инспекциски надзор во ДСУРЦ „Партенија Зографски“ – Скопје, реализан во декември 2026 година, а кој се однесуваше конкретно на моето работење како вработено лице. По поднесеното барање, од страна на институцијата ми беше доставено Решение за одобрување пристап до информации од јавен карактер, со кое пристапот беше одобрен. Меѓутоа, и покрај донесеното решение, од страна на институцијата ми беше доставен само записник, без да бидат доставени.....Поради наведеното, на ден 27.04.2026 година подневос барање за дополнување на доставените информации, со цел целосно спроведување на одобреното решение...“. Поднесената Жалба до Агенцијата е непотпишана.
Барателот на информации до Агенцијата достави Дополнување на жалба на 19.05.2026 година и на 01.06.2026 година достави Ургенија.
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Министерството за образование - Државен просветен инспекторат на 23.04.2026 година, не претставува барање за пристап до информации од јавен карактер, туку е барање од личен интерес, односно барање од надлежност на Министерството за образование - Државен просветен инспекторат, кое постапувало согласно своите надлежности. 
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање, во својство на странка, бара записници и решенија кои се однесуваат за нејзиното работно место.
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 

Агенцијата, исто така му укажува на Барателот на информации дека поднесената Жалба има недостатоци, имено Жалбата не содржи потпис од страна на жалителот.
Согласно член 38 став 2 од Законот за слободен пристап до информации од јавен карактер електронските исправи се комплетираат со отпечатено име на потписникот и се поврзуваат со општо прифатен електронски потпис во согласност со Законот за податоци во електронски облик и електронски потпис.

Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

	                                                                                                                     Директор
                                                                                                                               Петар Гајдов

